《命缓徵浙江本年正供诗以纪事》
清代·弘历

越角连吴根，被灾大都似。吴吏陈备悉，越牧或讳饰。

所以蠲赈惠，遂因异倍蓰。徐察知其然，补救原同视。

兹闻蚕麦歉，益切饥溺已。蠲租及截漕，次第施行矣。

缓徵逮本年，例外苏疮痏。絜矩有常经，念此宁忘彼。

申命诏吴中，民瘼虚心揣。其有灾重区，于越恩一体。

致和已愧之，拯灾可更委。颙望九秋登，元气复闾里。